Werkloosheid byt jong veeartse - Skole - Republikein
Wednesday, July 08th, 17:25:33
Werkloosheid byt jong veeartse
Gegradueerdes spreek kommer uit
01 July 2020 | Skole
Denver Kisting – Die regering het 'n veeartsenyfakulteit by 'n plaaslike universiteit gevestig, omdat die staat 'n behoefte aan dié kundigheid het.
Derhalwe, sê dr. Martin Katumbe, dring hulle daarop aan om deur die regering in diens geneem te word. "Hulle moet daardie behoefte absorbeer," sê hy.
'n Groep afgestudeerde veeartse onder leiding van Katumbe het gisteroggend 'n vergadering met mnr. McHenry Venaani, die leier van die Popular Democratic Movement (PDM), by die parlement belê.
Volgens Venaani is die studente ná ses jaar lange studies "in die strate van kapena iilonga (geen werk in Oshiwambo) gegooi".
Dié groep is die eerstes wat hul veeartsenykwalifikasies aan die Universiteit van Namibië (Unam) verwerf het.
Katumbe sê hulle wil ook deur die regering in diens geneem word om ervaring op te doen.
Boonop is die private sektor reeds oorvol, meen hy. "Ons het geen ervaring om 'n praktyk oop te maak nie."
"As 'n regering het ons ons nog altyd daartoe verbind om gegradueerdes in die staatsdiens te huisves binne ons finansiële vermoëns. Die kwessie van werklose jeuggegradueerdes word gewoonlik bespreek en hanteer deur die lynministeries." Sy het erken dit "is inderdaad 'n moeilike situasie gegewe die huidige ekonomiese uitdagings".